十月梅花
作者：文同
朝代：宋

paragraphs: 十月凍牆隈，英英見早梅。
應從九地底，先領一陽來。
紫膜紛紛脫，黄膚迤迤開。
得風渾自變，與雪欲成堆。
細暈輕檀口，濃粧膩粉腮。
月娥身解寫，青女手能裁。
冷艷浮冰沼，清香落玉杯。
只憂融乳酪，不惜露瓊瑰。
避妒情堪重，禁寒術可猜。
有誰憐寂寞，盡日獨徘徊。
共語誠無計，將題耻不才。
東鄰夜夜客，莫放笛聲哀。